ร่างกฎกระทรวงการอนุญาตผลิตสุรา พ.ศ...ช่วยยกระดับมาตรฐานการผลิตสุรา ควบคุมคุณภาพและสุขอนามัยในการผลิต ยึดประโยชน์ต่อผู้ประกอบการรายย่อย และความปลอดภัยของผู้บริโภค
น.ส.ทิพานัน ศิริชนะ รองโฆษกประจำสำนักนายกรัฐมนตรี ชี้แจงว่า ร่างกฎกระทรวงการอนุญาตผลิตสุรา พ.ศ... มีประโยชน์กับประชาชน 9 ประการ ดังนี้1) กฎกระทรวงบังคับใช้ได้ทันเหตุการณ์ เหมาะกับบริบทของธุรกิจอุตสาหกรรมการผลิตสุราที่เปลี่ยนไป , 2)สอดคล้องกับสภาพการณ์ในเชิงธุรกิจและการขออนุญาตจะทำได้ง่ายขึ้น ,3) เพิ่มขีดความสามารถในการแข่งขันทางธุรกิจให้มากขึ้น เกิดความเท่าเทียมในการเข้าสู่ตลาด ไม่กีดกันทางการค้า ,4) สุราได้คุณภาพมาตรฐานและเกิดการแข่งขันด้านกลไกตลาดที่เป็นธรรม,5) คุ้มครองสุขภาพของผู้บริโภคให้ปลอดภัยได้มากกว่า, 6) ดูแลสิ่งแวดล้อมจากกระบวนการผลิต ด้วยมีกฎหมายควบคุมไว้แล้ว , 7) รักษาภูมิปัญญาท้องถิ่นและส่งเสริมอาชีพให้ชุมชน ,8) จัดเก็บภาษีเป็นไปอย่างมีประสิทธิภาพ ทำให้เพิ่มรายได้เข้ารัฐที่จะส่งต่อให้สังคม ,และ 9) อุดช่องโหว่เรื่องไม่ควบคุมการผลิตสุรา ที่มิใช่เพื่อการค้า อีกทั้งยังช่วยกระจายรายได้ให้ผู้ประกอบการรายย่อย รวมถึงผู้บริโภคก็มีความปลอดภัย ทั้งนี้การปรับกฎสำคัญ คือ อนุญาตให้ผู้ผลิตที่ไม่ใช่เพื่อการค้าได้รับอนุญาตสามารถผลิตสุราในครัวเรือนได้รองโฆษกประจำสำนักนายกฯ กล่าวอีกว่า สิ่งที่พรรคก้าวไกล เสนอในร่างพระราชบัญญัติภาษีสรรพสามิต (ฉบับที่ ..) พ.ศ. 2565 หรือ สุราก้าวหน้านั้น ได้เสนอให้ผู้ผลิตสุราที่มิใช่เพื่อการค้า ให้ทำเพียงแค่จดแจ้งรายละเอียดเกี่ยวกับเครื่องกลั่นสำหรับผลิตสุรา ชนิดสุรา ขั้นตอนการผลิต และปริมาณการผลิตเท่านั้น ซึ่งอาจเป็นช่องโหว่ที่เสี่ยง ให้การเกิดอันตรายต่อสุขภาพของผู้บริโภคที่อาจเกิดจากกระบวนการผลิตที่ไม่ได้มาตรฐาน แต่ทุกอย่างก็ยังอยู่ในกระบวนการฝ่ายนิติบัญญัติ ที่สมาชิกสภาผู้แทนราษฎร สามารถเห็นด้วยและไม่เห็นด้วยได้ตามปกติขั้นตอน ส่วนในฝ่ายบริหาร ก็ได้ดำเนินการตามขั้นตอนปกติ ตามที่ผู้เกี่ยวข้องเสนอ โดยรัฐบาลให้ความสำคัญกับการมีมาตรการควบคุมคุณภาพและสุขอนามัยในการผลิต สถานที่ผลิตที่จะไม่ก่อความเดือดร้อนรำคาญให้ผู้อื่นในชุมชน และสุราที่ผลิตจะต้องปลอดภัยมีคุณภาพได้มาตรฐาน